Proşti şi săraci

Iată o temă de gândire: România este ţara cea mai săracă din UE şi, în acelaşi timp, ţara cu cei mai puţini cetăţeni cu studii superioare. Credeţi că o fi vreo legătură între aceste două fapte?

S-a încheiat zilele acestea examenul de Bacalaureat. Ministerul Educaţiei a comunicat, triumfal, că rata de absolvire a fost de 59%, mai mare cu 3 procente ca anul trecut. E o minciună prin omisiune. De fapt, niciodată n-au fost mai puţini tineri care să ia examenul de bacalaureat în această ţară. Practic, 2 din 3 tineri de vârsta bacalaureatului n-au luat sau nici măcar n-au mai ajuns să dea acest examen – fie pentru că au abandonat pe parcursul şcolii, fie că nici măcar nu s-au mai înscris, fie pentru că l-au picat, pur şi simplu.

Au apărut noi date care descriu un tablou dezolant al educaţiei în ţara noastră.

România este ţara europeană cu cea mai mare rată de abandon şcolar: 17% anual. Media europeană este de 12%. Motivul principal: sărăcia. Cei mai mulţi elevi care abandonează şcoala sunt din mediul rural.

România alocă, per elev, bugetul cel mai mic din toate statele Uniunii Europene: 500 de euro, pe an, mai mic și decât cel din Bulgaria, unde sunt cheltuiți 610 euro pe an. Media Uniunii Europene este de 1.800 de euro.

În ultimii 4 ani, 350.000 de tineri au ratat bacalaureatul. Asta echivalează cu aproape 2 promoţii complete. Ce se va întâmpla cu toţi aceşti tineri? Ei nu pot spera decât la munci necalificate sau mediu calificate, în cel mai bun caz. Vor fi plătiţi prost întreaga viaţă şi nu vor cunoaşte prosperitatea decât accidental. Vă reamintesc, salariul mediu în România este de vreo 400 de euro, de aproape 4 ori mai mic ca media europeană, de 1500 de euro.

Aceşti oameni fără studii sau doar cu studii medii vor trăi toată viaţa sub teama că vor rămâne fără loc de muncă şi nu-i va mai angaja nimeni. Vor aştepta o pensie de mizerie şi vor vota, întotdeauna, partidul care le va promite cele mai multe ajutoare.

Deci, România: cea mai mare rată de abandon şcolar din Uniunea Europeană, cei mai puţin bani cheltuiţi pe cap de elev, un corp profesoral uriaş, de peste 220 de mii de cadre didactice, dar mai mult de jumătate dintre elevi nu trec bacalaureatul, cel mai mic salariu mediu din Uniune, poate cu excepţia bulgarilor, şi cea mai mică proporţie de absolvenţi de învăţământ superior – 13%.

În fine, ca să nu închei într-atât de amar, iată şi speranţa: în judeţul Cluj, eleva Doriana Şandru a luat 10 pe linie la bac, după ce, 4 ani la rând, a avut media generală 10 la liceul din Huedin. Această tânără a făcut zilnic naveta din comuna Ciucea în Huedin, mai mult de 20 de kilometri, cu autobuzul şi cu trenul, iar în ultimii 2 ani şcoala nici măcar nu i-a mai decontat transportul.

Întrebată cum a reuşit această performanţă, Doriana a răspuns aşa: “Nu a fost uşor, dar a meritat, pentru că doream să învăţ”. Iată ce banală poate fi uneori explicaţia progresului. Trebuie doar să vrei.